Oct 29,2016
ఎస్‌బీహెచ్‌ నిర్వహణ లాభాలు 36% వృద్ధి
నవతెలంగాణ,వాణిజ్యవిభాగం: ప్రస్తుత ఆర్థిక సంవత్సరం జులై నుంచి సెప్టెంబర్‌తో ముగిసిన ద్వితీయ త్రైమాసికంలో ప్రభుత్వ రంగ బ్యాంకింగ్‌లోని స్టేట్‌ బ్యాంకు ఆఫ్‌ హైదరాబాద్‌ (ఎస్‌బీహెచ్‌) నిర్వహణ లాభాలు 36.30 శాతం పెరిగి రూ.1,101.18 కోట్లకు చేరాయి. గతేడాది ఇదే త్రైమాసికంలో రూ.807.88 కోట్ల లాభాలు నమోదు చేసుకుంది. కాగా క్రితం క్యూ2లో బ్యాంకు రూ.776.64 కోట్ల నికర నష్టాలు చవి చూసింది. 2015-16 ఇదే త్రైమాసికంలో రూ.375.31 కోట్ల నికర లాభాలు సాధించింది. గత క్యూ2లో బ్యాంకు నికర వడ్డీపై ఆదాయం 1.38 శాతం తగ్గి రూ.1111.56 కోట్లుగా నమోదయ్యింది. ఇతర ఆదాయం 73.30 శాతం పెరిగి రూ.569.97 కోట్లకు చేరింది. బ్యాంకు మొత్తం ఆదాయం రూ.2,53,411 కోట్లుగా నమోదయ్యింది. అడ్వాన్సులు 6.60 శాతం పెరిగి రూ.1,12,249 కోట్లుగా, డిపాజిట్లు 7.20 శాతం వృద్ధితో రూ.1,40,489 కోట్లకు చేరాయి. సెప్టెంబర్‌ ముగింపు నాటికి మొత్తంగా 1932 శాఖలకు విస్తరించింది. ఇందులో తెలంగాణలో 774 శాఖలు, ఆంధ్రప్రదేశ్‌లో 434 శాఖల చొప్పున కలిగి ఉంది.
మీ స్నేహితులకు రికమెండ్ చెయ్యండి